罷提舉太平宮欲還居潁川
作者：蘇轍
朝代：宋

paragraphs: 避世山林中，衣草食芋栗。
奈何處朝市，日耗太倉積。
中心久自笑，公議肯相釋。
終然幸寬政，尚許存寄秩。
經年汝南居，久與茅茨隔。
祠官一掃空，避就兩皆失。
父子相携扶，里巷行可即。
屋敝且圬牆，蝗餘尚遺粒。
交遊忌點染，還往但親戚。
閉門便衰病，杜口謝彈詰。
餘年迫懸車，奏草屢濡筆。
籍中顧未敢，爾後儻容乞。
幽居足暇豫，肉食多憂慄。
永懷城東老，未盡長年術。